બીજાનાં વખાણ કરવા એ કોઈ મોટી વાત નથી. કોઈ પોતાની નમ્રતા દેખાડવા પણ બીજાનાં વખાણ કરે. કોઈ અહો રૂપમ અહો ધ્વનિના ધોરણે કરે. તો કોઈ રૂપિયા લઈને, જેમ મોટા સ્ટારની ફિલ્મોના વખાણ થાય છે એમ વખાણ કરે. કોઈ વખાણ કરવા માટે આખું સોશિયલ નેટવર્કિંગ સેલ ઊભું કરે. હમણાં જ દિલ્હીના સત્તાધારી પક્ષના અમુક નેતાઓ, કે જેમને સારા કામ કરી ફોલોઅર ઊભા કરવાનો સ્કોપ છે, તેઓના ટ્વિટર જેવી સોશિયલ નેટવર્કિંગ સાઈટ્સ પર ફોલો કરનાર ઇટલી અને ચીલીમાં સૌથી વધુ હતા એવા સમાચાર બહાર આવ્યા હતા.